**CABINET PRIMAR**

**NR. 11123/05.02.2025**

**REFERAT DE APROBARE**

a Proiectului de hotărâre privind însușirea documentaţiei tehnice cadastrale de înregistrare în sistemul integrat de cadastru și carte funciară a tronsonului 2 al străzii Livezi, proprietate a Municipiului Bistrita, domeniul public, cu destinație de uz și interes public local

Primăria municipiului Bistrița prin persoanele fizice autorizate în domeniul cadastrului din cadrul instituției efectuează identificarea, măsurarea și înscrierea în sistemul integrat de cadastru și carte funciară a bunurilor imobile cu destinații de uz și interes public local, în vederea înscrierii lor în proprietatea publică a Municipiului Bistrița, care fac sau urmează să facă obiectul unor investiții cu destinații de uz și interes public local.

S-a procedat astfel la identificarea imobilului strada Livezi, imobil cu destinație de uz și interes public local, situat în intravilanul municipiului Bistrița, care figurează înscrisă în Inventarul bunurilor care aparțin domeniului public al municipiului Bistrița, atestat prin Hotărârea Guvernului României nr.527/2010, la CAP.I. - subcap.A. ”Drumuri comunale, vicinale, străzi cu trotuarele aferente și parcări”, poziția nr.108, cu suprafața de 2040 mp, lungimea de 340 m, lățimea de 6 m, îmbrăcăminte pietruită și cu suprafața de 2015 mp, lungimea de 540 m, lățimea de 3,73 m, îmbrăcăminte pământ.

Întregul imobil cu destinația de stradă este împărțit în două de către un canal, astfel documentația pentru înscrierea în Sistemul Integrat de cadastru și carte funciară a tronsonului 1 al străzii, cu suprafața de 490 mp, a fost depusă la Oficiul de Cadastru și Publicitate Imobiliară, iar pentru tronsonul 2, datorită faptului că nu a rămas suprafață suficientă în Hotărârea Guvernului României nr.527/2010 pentru a putea fi înscris în CF este necesar ca elementele tronsonului să fie aprobate prin Hotărâre a Consiliului local.

Conform documentației tehnice întocmită urmare măsurătorilor efectuate și verificărilor cu baza de date grafică, tronsonul 2 al străzii are o suprafață de 9.327 mp cu lungime de 1377 m, fiind delimitat în partea de Est de canal, drum acces, proprietăți private, la Vest de proprietăți private și drum, la Nord de numerele cadastrale 67062, 67180, 84370 și la Sud de proprietăți private, podeț (strada Livezi tronson 1) și strada Livezi tronson 3. La identificarea cu harta de carte funciară s-a constatat că imobilul se identifică cu numerele topografice 6672 și 6701 înscrise în CF nr.2108 Bistrița, categoria de folosință drum, proprietar Orașul Bistrița, numere care ulterior au fost abnotate din Cartea Funciară.

În conformitate cu prevederile art.87 alin.(5) din Codul administrativ aprobat prin Ordonanța de urgență a Guvernului nr.57/2019, cu modificările și completările ulterioare, *”Autorităţile administraţiei publice locale administrează sau, după caz, dispun de resursele financiare, precum şi de bunurile proprietate publică sau privată ale unităţilor administrativ-teritoriale, în conformitate cu principiul autonomiei locale.”*

De asemenea, conform art.286 alin.4 din același act normativ, *”Domeniul public al comunei, al orașului sau al municipiului este alcătuit din bunurile prevăzute în Anexa nr.4, precum și din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public național sau județean”, la pct.1 din Anexa nr.4 fiind menționate ”drumurile comunale, vicinale și străzile”* ca bunuri de uz și interes public local.

Raportat la destinația imobilului, trebuie avute în vedere și prevederile Ordonanței Guvernului nr.43/1997 privind regimul drumurilor, republicată, cu modificările şi completările ulterioare, care completează prevederile Codului Administrativ și care clasifică și definește drumurile de interes local, atât din punct de vedere funcțional și administrativ-teritorial, cât și în raport cu funcţiile pe care le îndeplinesc.

Prevederile legale sus menționate sunt coroborate cu cele ale art.863 din Codul Civil care specifică cazurile de dobândire a dreptului de proprietate publică, respectiv *lit. f) prin alte moduri stabilite de lege*, iar cu privire la condițiile de înscriere, art.888 menționează: *”Înscrierea în cartea funciară se efectuează în baza înscrisului autentic notarial, a hotărârii judecătorești rămasă definitivă, a certificatului de moștenitor sau în baza unui alt act emis de autoritățile administrative, în cazurile în care legea prevede aceasta.”*

Trebuie avute în vedere și prevederile art.41 alin.(5) din Legea nr.7/1996 a cadastrului şi publicităţii imobiliare, republicată, cu modificările şi completările ulterioare, stipulează *”În cazul imobilelor proprietate publică a statului sau a unităţilor administrativ-teritoriale, întabularea se realizează în baza actelor de proprietate, iar în lipsa acestora, a copiei extrasului de pe inventarul centralizat al bunurilor respective, atestat prin hotărâre a Guvernului, însoţită de un înscris emis de către conducătorul instituţiei publice centrale sau locale, care are obligaţia întocmirii şi modificării inventarului centralizat, prin care se confirmă identitatea dintre imobilul din documentaţia cadastrală şi cel evidenţiat în inventarul centralizat.”*

Mai mult, art.129 alin.1 din Codul Administrativ, aprobat prin Ordonanța de urgență a Guvernului României nr.57/2019 prevede: *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”,* având printre atribuții și administrarea domeniului public și privat al unității administrativ-teritoriale și asigurarea cadrului necesar pentru furnizarea serviciilor publice de interes local.

În temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, propun adoptarea Proiectului de hotărâre privind însușirea documentaţiei tehnice cadastrale de înregistrare în sistemul integrat de cadastru și carte funciară a tronsonului 2 al străzii Livezi, proprietate a Municipiului Bistrita, domeniul public, cu destinație de uz și interes public local, în forma prezentată.

**Primarul municipiului Bistrița,**

**Gabriel LAZANY**

V.M./A.F./2ex.